題獨樂園
作者：宗澤
朝代：宋

paragraphs: 范公之樂後天下，維師溫公乃獨樂。
二老致意出處間，殊塗同歸兩不惡。
鄙夫杖藜訪公隠，步無石砌登無閣。
堂卑不受有美奪，地僻寧遭景華拓。
始知前輩稽古力，晏子蕭何非妄作。
細讀隸碑增慷慨，端正似之甘再拜。
種藥作畦醫國手，澆花成林膏澤大。
見山臺上飛嵩高，高山仰止如公在。